# אברהם קליין

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אברהם קליין (1934), שופט כדורגל ישראלי, אחד מבכירי שופטי הכדורגל הישראלים בכל הזמנים, ואחד משני השופטים היחידים אשר זכו להכרה בינלאומית נרחבת. שני ארועי השיא בקריירת השיפוט שלו היו: המשחק מרכזי בבתים המוקדמים בין אנגליה, מחזיקת הגביע העולמי ובין ברזיל בגביע העולם במקסיקו (1970) והיותו קוון במשחק גמר גביע העולם בספרד ב-1982, בין איטליה לגרמניה באצטדיון סנטיאגו ברנבאו במדריד.

יליד הונגריה. עלה לישראל בגיל 13. בשנות השישים החל את הקריירה הבינלאומית שלו. בשנת 1965 שפט את משחק קדם גביע העולם בין נבחרות איטליה ופולין ברומא (1:6 לאיטליה). בשנת 1968 שפט באולימפיאדת מקסיקו (1968) שני משחקים: ברזיל - ספרד והמשחק על מדלית הארד (מול קהל מקסיקני ביתי) בין מקסיקו ליפן. הצלחתו במשחקים האולימפיים קידמה את קליין ובפיפ"א החליטו לתת לו לשפוט במונדיאל 1970, אף הוא במקסיקו. המשחקים המוקדמים הוגרלו בין השופטים ובחלקו של קליין נפל המשחק המדובר ביותר בין ברזיל שהונהגה על ידי פלה ונחשבה כמועמדת לזכייה ובין אנגליה זוכת הגביע העולמי ב-1966. במשחק שנערך באצטדיון חליסקו שבגוודלחרה, לעיני 66,000 צופים, ניצחה ברזיל 1 : 0. רגעי השיא במשחק היו שער הנצחון של ז'אירזיניו וההצלה המפורסמת של השוער האנגלי גורדון בנקס מנגיחה של פלה. במהלך המשחק טענו הברזילאים לקיפוח מצידו של קליין לאחר שזה לא שרק לבעיטת 11 כאשר חלוץ ברזילאי נפל ברחבה. קליין אף האריך את המשחק מעבר ל-90 הדקות שלו ובראיון לאחר שנים רבות טען כי השחקנים לא שמעו את שריקתו וכיוון שהמשחק היה כה מרתק הוא הוסיף מספר דקות. כמו כן, שימש קליין כקוון במשחק בין ברזיל וצ'כוסלובקיה, באותו בית מוקדם, בו ניצחה ברזיל 1:4.

במונדיאל 1978 שוב שפט קליין באחד המשחקים המרכזיים בטורניר, בין המארחת, ארגנטינה ובין איטליה. הקהל הארגנטינאי שרק בוז לשיפוטו של קליין לאחר שאיטליה נצחה במשחק 1 : 0. כמו כן, שפט את המשחק בין מערב גרמניה ובין אוסטריה, בו הפתיעו האוסטרים בנצחונם 2:3. בטורניר זה הוא היה המועמד המוביל של פיפ"א לשיפוט במשחק הגמר בטורניר, אך מועמדותו זו נפסלה על ידי הארגנטינאים שהעפילו לגמר וחששו לקיפוחם מול הולנד שהייתה ידועה באותן שנים כבעלת יחסים קרובים לישראל. בסופו של דבר, שפט קליין את המשחק על המקום השלישי בו גברה ברזיל על איטליה 1:2.

אולי כפיצוי, נבחר קליין לנהל ביוני 1979 את המשחק בין נבחרת ארגנטינה לנבחרת שאר העולם שנערך בבואנוס איירס לעיני 82,000 צופים. במשחק, בו נוצחה ארגנטינה 2:1, כבש לזכותה את השער דייגו מראדונה אשר החל באותם ימים את הקריירה הבינלאומית שלו. ב-1980 שפט קליין בטוקיו, במשחק גמר הגביע הביניבשתי לקבוצות (גביע טויוטה) אשר נסתיים בנצחון נסיונל מונטווידאו על נוטינגהאם פורסט 0:1.

במונדיאל 1982 בספרד שימש קליין תחילה כקוון בשני משחקים בבתים המוקדמים (איטליה - פרו 1:1 וברזיל - ניו זילנד 0:4 לברזיל). בשלב רבע הגמר הוא שפט במשחק שהיה אולי המכריע בטורניר, בין ברזיל, שהייתה המועמדת הברורה לזכייה בגביע, ובין איטליה. בסיום המשחק ניצחה איטליה 2:3 והדיחה את ברזיל מהמשך המשחקים [1]. קליין שימש כקוון במשחק הגמר, בין נבחרות איטליה ומערב גרמניה. המשחק הסתיים בתוצאה 3 : 1 לאיטלקים אשר זכו בגביע העולם.

משחק הפרידה של קליין היה בעיר הולדתו, חיפה, כאשר מכבי חיפה אירחה את פ.צ. קלן הגרמנית בשנת 1986 וניצחה 2 : 1.

למרות הצלחתו הרבה בשדה הבינלאומי, לא זכה קליין לאותה הערכה בעת היותו שופט בליגה הבכירה בישראל ומספר החלטות שלו, במשחקים בהם שפט, עוררו מחלוקת וביקורת.

לקליין יחסים חמים מאוד עם אחד מגדולי שחקני העולם, פלה. כאשר הוציא קליין ספר באנגליה בשם: "The Referee's Referee", המתייחס לשיפוט, כתב בו פלה הקדשה מיוחדת בתחילת הספר: "פגשתי את אברהם קליין במונדיאל מקסיקו 70', כשהוא שפט את המשחק בין ברזיל ואנגליה, משחק שאני רואה בו החשוב ביותר בדרך לזכיה השלישית של ברזיל במונדיאל...זה היה משחק קשה, אבל תמיד הייתה לו שליטה מוחלטת במתרחש. קריירת השיפוט שלו תמיד קיבלה חיזוק מההופעה שלו, מהשחקנים והמאמנים. אני בטוח שמי שאוהב את המשחק הנפלא שלנו, יהיה מאושר מהספר האותנטי הזה בו אברהם הכניס את כל הניסיון שלו, המעשי והתיאורטי. ברכות אברהם, עבור עבודה שבוצעה כמו שצריך. חברך ומעריצך מברזיל, פלה"

## [עריכה] קישורים חיצוניים

- ראיון עם קליין באתר "וואלה"
- ראיון עם קליין (אנגלית)

מקור: http://he.wikipedia.org../../../%D7%90/%D7%91/%D7%A8/%D7%90%D7%91%D7%A8%D7%94%D7%9D_%D7%A7%D7%9C%D7%99%D7%99%D7%9F.html

קטגוריות: שופטי כדורגל | ישראלים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש